Коми Республикаса Юралысь Вячеслав Гайзер восьтiс «Стратегия 2020. Дiнмуса проекция» форум

«Талун ми вермам восьсöн да веськыда видлавны Коми Республикалысь сöвмöмсö федеральнöй тшупöда экспертъяскöд öтвылысь. Дискуссия бöрын колöны стöч вöзйöмъяс сы кузя, кутшöм верктуйяс да стратегическöй решениеяс водзö вылö бöрйыны, кыдзи найöс збыльмöдны», – шыöдчис форумын участвуйтысьяс дорö В.Гайзер.

Дiнмуса Юралысь пасйис, мый экономикалöн зумыдлуныс, лабутнöй социальнöй да политическöй олöмыс, федеральнöй шöринкöд лöсьöдöм йитöдъясыс отсалöны республикаса Веськöдлан котырлы сувтöдны выль могъяс да бурджыкöн вöчны аскиа олöм.

«Экономика выльмöдöм, инвестицияяс да инновация кыскöм, производство, транспорт да социально-культурнöй инфраструктура сöвмöдöм – тайö ставыс öтлаын збыльмöдасны öти медшöр мог – лöсьöдны олысьяслы тыр-бур олöм, – тöдчöдiс В.Гайзер. – Ми гöгöрвоам, мый талун унатор сы сайын, кыдзи уджалö власьт, кутшöм йитöдыс асшöр öтувъяскöд, кыдзи öтувтчöны став обществолöн вынъясыс. Тайö мöвпсö олöмö пöртöм пиысь öти – талунъя форум».

\*\*\*«Стратегия-2020» – Россия социальнöя да экономическöя сöвмöдан дыр кадся план.

Сыктывкарса форумын участвуйтöны федеральнöй экспертъяс, уджсö котыртöма 4 секция кузя: «Стратегическöй планируйтöм: страна да дiнму сöвмöдöм», «Миян демократия: обществолöн да власьтлöн öтувъя удж», «Инновациялöн экономика: олöм бурмöдан подув», «Öнiя культура: дiнму сöвмöдöмын тöдчанлун».